text: Afslag: De fire hvide mænd må ikke se på beachvolley
  24 marts 2017 kl. 13.02
  To pæle med et net mellem er for meget for Kystdirektoratet. Derfor må der ikke etableres en beachvolleybane på Sædding Strand.
  Holger Schrøder, lokalrådsformand i Sædding-Fourfelt, har foreslået, at der indrettes en bane til beachvolley på stranden foran skulpturerne på Sædding Strand. Esbjerg Kommune modtog serven, men i Kystdirektoratet blev ideen smashet ned.
  I afslaget anfører direktoratet, at en bane til beachvolley er ”anlæg af væsentlig størrelse”. Derfor afslag.
  - Det er helt ude af proportioner, siger Holger Schrøder til TV SYD.
  - To telefonpæle med ti meters mellemrum og et net. At det skulle skæmme naturen. Det fatter jeg ikke en dyt af.
  I Kystdirektoratet handler det om at beskytte naturen.
   - Vi vil gerne beskytte de åbne, tilgængelige strande, så vi bibeholder den smukke natur og det åbne landskab, som vi har her i Danmark, siger sagsbehandler Karin Jølk Ravn-Jonsen, Kystdirektoratet, til TV SYD.
  Holger Schrøder, Lokalrådsformand, Sædding-Fourfelt: "- Det er helt ude af proportioner. To telefonpæle med ti meters mellemrum og et net.Det fatter jeg ikke en dyt af."
  
  Hun noterer, at lovgivningen er restriktiv, og at den administreres restriktivt.
  I Esbjerg forstår formand for Boldesager Volley Club, Pernille G. Mikkelsen, ikke afslaget:
   - Det er da ærgerligt. Så voldsom stor er en beachvolleybane da heller ikke. Den skal jo bare tegnes op i sandet, når vi gerne vil spille. Ellers står der jo bare to stolper.
  Karin Jølk Ravn-Jonsen, Kystdirektoratet: " - Vi vil gerne beskytte de åbne, tilgængelige strande, så vi bibeholder den smukke natur og det åbne landskab"
  Esbjerg Kommune var begejstret for ideen og bakkede op.  Formanden for Teknik- og Byggeudvalget i kommunen, Anders Kronborg, (S), mener, at  afslaget ”skriger til himlen”:
  - Det her er et godt eksempel på, at nogle gange bliver lovgivningen for restriktiv og stram, og det har vi henvendt os til ministeren om til TV SYD.  
  Miljøministeren har tidligere meldt ud, at der kan ske lempelser af reglerne.
  
  